तेंदुए ने वृद्ध पर किया हमला- अमर उजाला - Vindhya Bachao | विन्ध्य बचाओ | Vindhyan Ecology and Natural History Foundation
तेंदुए ने वृद्ध पर किया हमला- अमर उजाला
by Gulam Mustafa · Published on 15 August 2013
लालगंज। तेंदु ए ने लगातार तीसरे दिन लालगंज क्षेत्र के रानीबारी गांव में हमला कर वृद्ध को गंभीर रूप से घायल कर दिया और गाय को मारकर खा गया। उसके लगातार हमले से लोगाें में दहशत है। रानीबारी गांव निवासी सातिक (60) बुधवार की सुबह साढ़े नौ बजे खेत में काम कर रहे थे। इसी बीच तेंदुआ पहुंचा और उनके ऊपर हमला कर सिर को नोच लिया। तेंदुए को हमला करते देख ग्रामीणाें ने शोर मचाया तो वह घायलावस्था में वृद्ध को छोड़कर भाग गया। ग्रामीणाें ने बताया कि वह भोर में गांव के ही एक व्यक्ति के गाय को मारकर खा गया। सोमवार को भी तेंदुए ने रामदुलार की पत्नी नवरंगी व लालता की पत्नी पर हमला कर गंभीर रूप से घायल कर दिया था। मंगलवार की शाम एक बार फिर वह गांव में शिकार की तलाश में पहुंचा था लेकिन ग्रामीणाें ने उसे देख लिया और लाठी डंडा लेकर दौड़ा लिया जिससे वह भाग निकला। क्षेत्र के बुजुर्गों ने बताया कि तेंदुआ जंगल से भटककर गांव में आ गया है और यहां पर फंस गया। इलाके से निकलना चाह रहा है लेकिन बस्ती में फंसने के कारण नहीं निकल पा रहा है। ग्रामीणाें को आशंका है कि कहीं शिकारियाें के हत्थे वह न चढ़ जाए । ग्रामीणाें ने वन विभाग से तत्काल तेंदुए को पकड़ने की मांग की है। बताया कि तीन दिन बीत जाने के बाद भी वन विभाग की कोई टीम यहां पहुंच नहीं पाई है।
स्रोत-https://www.amarujala.com/uttar-pradesh/mirzapur/Mirzapur-105310-62